Queen Mary 2

RMS Queen Mary 2 (QM2) je britská zaoceánska loď. Od apríla 2004 slúži ako vlajková loď spoločnosti Cunard Line a je jedinou zaoceánskou loďou (tzv. ocean liner) vyhradenou pre osobnú dopravu, ktorá je stále v prevádzke. Okrem krátkych plavieb a každoročnej plavby okolo sveta, Queen Mary 2 pravidelne pláva cez Atlantický oceán medzi Southamptonom a New Yorkom. Pomenovaná bola po škótskej kráľovnej Márii Stuartovej.

Bola navrhnutá tímom britských námorných architektov pod vedením Stephena Paynea a postavená vo Francúzsku spoločnosťou Chantiers de l’Atlantique. V čase svojej výstavby bola Queen Mary 2 s dĺžkou 345,03 m najdlhšou a s hrubou tonážou 148 528 GT najväčšou osobnou loďou, aká bola kedy postavená. Po postavení výletnej lode Freedom of the Seas spoločnosti Royal Caribbean International s hrubou tonážou 154 407 GT v apríli 2006 už tieto rekordy nedrží, ale naďalej zostáva najväčšou zaoceánskou loďou, aká bola kedy postavená.

 Konštrukcia 
V roku 1998 vznikol plán na výstavbu najväčšej a najmodernejšej osobnej lode na svete, ktorá mala nahradiť loď Queen Mary. Práce na lodi trvali až do roku 2004, kedy boli ale dokončovacie práce poznamenané tragédiou, pri ktorej zomrelo pätnásť ľudí. 

Queen Mary 2 bola určená na niektoré plavby cez Atlantický oceán. Konečné náklady na stavbu boli približne 300 000 $ na jedno lôžko. Náklady sa zvýšili v dôsledku vysokej kvality materiálov, keďže bola navrhnutá ako zaoceánska loď, na jej stavbu bolo potrebných o 40 % viac ocele ako na štandardnú výletnú loď. Queen Mary 2 má maximálnu rýchlosť niečo cez 30 uzlov (56 km/h) a cestovnú rýchlosť 26 uzlov (48 km/h), čo je viacej ako súčasné výletné lode. Namiesto bežnej dieselovo-elektrickej konfigurácie používa integrovaný elektrický pohon, aby dosiahla svoju maximálnu rýchlosť. Dieselové motory, doplnené plynovými turbínami, sa používajú na výrobu elektrickej energie pre elektromotory na pohon a na palubné použitie.

 Interiér 
Loď, ktorá dokáže prepraviť 2 620 (max. 2 695) cestujúcich a 1 253 členov posádky a ktorá stála 460 miliónov anglických libier, prekypuje luxusom. Vybavenie Queen Mary 2 zahŕňa pätnásť reštaurácií a barov, päť bazénov, kasíno, tanečnú sálu (najväčšiu na súčasnej lodi), divadlo, knižnicu, posilňovňu, bežeckú trať, umeleckú galériu, vínnu pivnicu, golfový simulátor a prvé planetárium na mori. K dispozícii je tiež niekoľko druhov kajút.

 Referencie 

 Iné projekty 

Kategória:Zaoceánske lode
Kategória:Lode Spojeného kráľovstva
Kategória:Lode Cunard Line